আকাশ অনেকক্ষণ ওরকম কালো হয়ে থাকল। বৃষ্টি পড়ছে না। শুধু মাঝে মাঝে মেঘের ভয়ঙ্কর গর্জন। বাড়ি জুড়ে অন্ধকার অন্ধকার। আলো জ্বালালেও রহস্যময় অন্ধকারটাই যেন বেশি চোখে পড়ে। বাবা বলল আজ অফিস যাবে না। সুজয়ও স্কুল যাবার জন্য তৈরি হল না। বাবার হঠাৎ সুজয়ের সঙ্গে ক্যারাম খেলতে ইচ্ছে করল। ওরা দু'জনে ক্যারাম খেলতে লাগল। মা দারুণ কিছু রাঁধতে ব্যস্ত। শরীর খারাপের অজুহাতে মালবিকা চলে এল কোণের ফাঁকা ঘরটায়। তারপর দরজা বন্ধ করে বিছানায় শুয়ে নিঃশব্দে ফোঁপাল।